钦定古今图书集成/明伦汇编/官常典/第650卷 > 刘世光
## 钦定古今图书集成/明伦汇编/官常典/第650卷 > 刘世光

按《明外史循吏传》：“世光，字晦卿，山阳人。万历七年举
于乡。十四年任赵城知县，治狱明决，旁县民有讼，咸
愿下。赵城以内艰去，服除，补沈丘。民贫不善治生，岁
稍歉即束手待毙。世光曰：‘民以食为天，可不预为计
耶’？仿古常平社仓法，城内外置仓七所，劝富民出粟
实之，不足则益以公廪羡馀，择耆老有士行者司其”
出入，月朔亲临验视。自是凶荒有备，野无饿殍。二十
二年，颍州岁凶，贫民倡乱，突至沈丘，居人仓皇议请
兵。世光曰：“此饥民，欲得升斗活旦夕耳。用兵多，杀无
辜，吾当自抚之。”乃单骑诣其垒，贼露刃相向，世光叱
曰：“吾刘沈丘也，特来活汝。不速降，将安逃死！”众告以
饥故，世光曰：“吾故知汝辈非好乱。吾有社仓七所，为
沈丘民备缓急。颍民即吾民也，当输粟食之，慎毋动，
动则兵来剿汝矣！”众罗拜听命。世光归，即发粟赈给，
众欢然散去。世光以状白上官，时承平久，上官讳言
盗反，督过之。世光愤，即投劾归。士民扳留不得，为立
祠奉祀。